3. sz. melléklet

**INDOKOLÁS**

**az egyes önkormányzati rendeletek módosításáról szóló önkormányzati rendelethez**

Szombathely Megyei Jogú Város Önkormányzatának Közgyűlése által alkotott önkormányzati rendeletek módosítása, illetve hatályon kívül helyezése 2018. január 1-jén hatályba lépő új törvények, törvényi rendelkezések, illetve egyéb törvényi rendelkezésekkel való harmonizáció miatt vált szükségessé.

**1. §**

A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendeletben a 2018. január 1-jétől hatálytalan, a közigazgatási hatósági eljárás és szolgáltatás általános szabályairól szóló 2004. évi CXL. törvényre (a továbbiakban: Ket.) vonatkozó merev hivatkozásokat váltják fel a 2018. január 1-jén hatályba lépő, az általános közigazgatási rendtartásról szóló 2016. évi CL. törvényre (a továbbiakban: Ákr.) vonatkozó rugalmas hivatkozások.

**2. § és 1. melléklet**

A környezet- és természetvédelem helyi szabályairól szóló 33/2012. (XI.12.) önkormányzati rendelet mellékletében a Ket.-re vonatkozó merev hivatkozásokat váltják fel az Ákr.-re vonatkozó rugalmas hivatkozások.

**3. §**

Szombathely Megyei Jogú Város Önkormányzata Építészeti - Műszaki Tervtanácsának létrehozásáról, működési rendjéről szóló 21/2013. (VI.6.) önkormányzati rendeletben a hozzátartozó Ket.-ben foglalt fogalmára való hivatkozást a Polgári Törvénykönyvről szóló törvényben (a továbbiakban: Ptk.) használt fogalmára való hivatkozás váltja fel, miután az Ákr. is a Ptk. hozzátartozó-fogalmát használja.

**4. §**

A közösségi együttélés alapvető szabályairól, és ezek elmulasztásának, megszegésének jogkövetkezményeiről szóló 24/2013. (VI.6.) önkormányzati rendeletben a Ket.-re vonatkozó merev hivatkozásokat váltják fel az Ákr.-re vonatkozó rugalmas hivatkozások.

**5. §**

A Szent Márton kártyáról szóló 15/2014. (IV.24.) önkormányzati rendeletben a Ket.-re vonatkozó merev hivatkozásokat váltják fel az Ákr.-re vonatkozó rugalmas hivatkozások.

**6. §**

A hatályon kívül helyezendő rendeleteket tartalmazza.

Az *a)* és a *d)-e)* pontban foglalt önkormányzati rendeletek hatályon kívül helyezésének indoka, hogy azok alapján már nincsenek folyamatban lévő ügyek, és a rendeletek értelmében új ügyek már nem indíthatóak.

A *b)* pontban foglalt önkormányzati rendelet által szabályozott támogatási forma már újraszabályozásra került a 36/2010. (XII.1.) önkormányzati rendeletben, a korábbi rendelet hatályon kívül helyezése azonban elmaradt.

A *c)* pontban foglalt önkormányzati rendelet hatályon kívül helyezését az indokolja, hogy az elektronikus ügyintézés és a bizalmi szolgáltatások általános szabályairól szóló 2015. évi CCXXII. törvény (a továbbiakban: Eüsztv.) kötelezővé tette a helyi önkormányzatok számára a feladat- és hatáskörükbe tartozó ügy, valamint a jogszabály alapján biztosítandó szolgáltatásaik igénybevételéhez, lemondásához vagy módosításához szükséges ügyeknek az ügyfelekkel történő elektronikus intézésének biztosítását. Ezáltal a tárgykör nem szabályozható alacsonyabb szintű jogszabályban. A rendelet a helyi adókkal kapcsolatos bejelentési és bevallási ügyek elektronikus intézését is szabályozza, amely vonatkozásban felhatalmazást biztosított a helyi adókról szóló 1990. évi C. törvény. Azonban a felhatalmazást biztosító rendelkezés is hatályát veszti 2018. január 1. napján.

**7. §**

A rendelet hatályba lépését tartalmazza, amely összhangban van a rendeletalkotás alapjául szolgáló törvénymódosítások hatályba lépésével.